KCCA 2-0 Al Ahly (Egypt)
Ggoolo eno yateebeddwa mu ddakiika ey’e 72 kyokka teyakomye kuyamba KCCA kukulembera mupiira guno, wabula yabadde makula kuba Sadam Juma yasindiridde ennyanda omupiira ne guyita ku mukwasi wa ggoolo ya Al Ahly ng’essasi ne gutoola akatimba.
Ggoolo eyeefaananyirizaako bweti era Saddam ye yakuba FUS Rabat mu mpaka ze zimu omwaka oguwedde e Lugogo mu mupiira gwe ogwasooka nga yakeegatta ku KCCA.
Nga bamaze okuteeba, omutendesi wa KCCA, Mike Mutebi yakizudde ng’abazannyi ba Al Ahly bwe bakooye n’aggyamu Muhammad Shaban gwe yasikizza Paul Mucureezi era yabadde yakaamalamu eddakiika mbale ne bafuna ggoolo eyookubiri eyamaze eggobe mu kibya.
Eno, Timothy Awany ye yagiteebye ng’ayita mu kusimula peneti oluvannyuma lwa Saad Samir eyabadde mu kisenge kya Al Ahly okutomera Derrick Nsibambi mu bbookisi.
Al Ahly, abakyasinze ebyafaayo ebirungi mu ttiimu z’Afrika, baagutandise bulungi era mu ddakiika y’e 22, baafunye peneti kyokka Charles Lukwago eyabadde mu ggoolo ya KCCA FC n’agikwata.
Al Ahly yazzeemu okunyigiriza era mu ddakiika ya 31, Marwan Mohsen yafunye omukisa oguteeba wabula omupiira yagutuuseeko kikeerezi nga Lukwago agukutte.
Yayongedde okusamba omupiira gwayo ogwokulabagana nga bwe beetala ekisaawe kyokka ng’enzannya yaayo y’akimpoowooze ekyawadde KCCA amaanyi.
Al Ahly yatuuka ku fayinolo y’empaka zino omwaka oguwedde kwe yakubirwa Wydad Cassablanca ate ng’ekikopo kino yaakakiwangula emirundi emingi (8). Mu kibinja kye balimu, kati Al Ahly y’ekoobedde.
Mutebi yatenderezza omutindo ttiimu ye gwe yazannyiddeko n’ategeeza nti omwaka guno tebagenda kwetaba bwetabi mu mpaka zino wabula bateekwa okuva mu kibinja. KCCA yewezezza obubonero 3.
fuv_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn